CELEX: 32017R0200
Language: lt
Date: 2017-02-01 00:00:00
Title: 2017 m. vasario 1 d. Komisijos įgyvendinimo reglamentas (ES) 2017/200 dėl tam tikrų prekių klasifikavimo Kombinuotojoje nomenklatūroje

7.2.2017   
            
            
               LT
            
            
               Europos Sąjungos oficialusis leidinys
            
            
               L 32/15
            
         KOMISIJOS ĮGYVENDINIMO REGLAMENTAS (ES) 2017/200
   2017 m. vasario 1 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:
   
               (1)
            
            
               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 1 d.
      
         
            Komisijos vardu
         
         
            Pirmininko pavedimu
         
         Stephen QUEST
         
            Generalinis direktorius
         
         
            Mokesčių ir muitų sąjungos generalinis direktoratas
         
      
   
   
      (1)  OL L 269, 2013 10 10, p. 1.
   
      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Elektrinis radijo transliacijų priėmimo aparatas, kuriame naudojamos skaitmeninio garso transliavimo (DAB) ir dažnio moduliavimo (FM) technologijos. Jo bendrieji matmenys yra maždaug 115 × 180 × 120 mm ir jis gali veikti be išorinio maitinimo šaltinio.
                  Aparate įmontuotas garsiakalbis, „Bluetooth“ / pažangiojo garso paskirstymo profilio (A2DP) įtaisas (jis užtikrina galimybę paversti garsu signalą, belaidžiu ryšiu perduodamą iš garso atkūrimo įtaisų (pvz., MP3 grotuvų), kuriuose taip pat yra sumontuotas „Bluetooth“/A2DP įtaisas), kištukinis lizdas ausinėms prijungti ir kištukinis lizdas išorinio maitinimo adapteriui prijungti.
               
               
                  8527 19 00 
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 3 pastaba ir KN kodus 8527  ir 8527 19 00  atitinkančiais prekių aprašymais.
                  Be radijo transliacijos priėmimo funkcijos, aparatas priima, konvertuoja ir perduoda duomenis (naudodamas A2DP), o tai yra 8517  pozicijai priskiriamų aparatų atliekama funkcija (žr. Komisijos įgyvendinimo reglamentą (ES) 2016/2224 (1)). Todėl aparatas nelaikytinas kombinuotu su garso atkūrimo aparatais (8519  pozicijai priskiriamų aparatų atliekama funkcija).
                  Todėl aparatas laikytinas radijo imtuvu be garso atkūrimo aparatų ir jam priskirtinas KN kodas 8527 19 00 .
               
            
         (1)  2016 m. gruodžio 5 d. Komisijos įgyvendinimo reglamentas (ES) 2016/2224 dėl tam tikrų prekių klasifikavimo Kombinuotojoje nomenklatūroje (OL L 336, 2016 12 10, p. 22).